To mænd er netop blevet kendt skyldige i forsøg på manddrab mod en 36-årig mand. Det har Retten i Hjørring slået fast. Det er en helt usædvanlig sag fra oktober sidste år, hvor de to mænd, der er henholdsvis 41 og 49 år, angreb den 36-årige mand og lemlæstede ham samt overhældte ham med benzin. Den 36-årige mand er i dag også selv blevet kendt skyldig i vold begået samme tid som drabsforsøget mod ham. Voldsepisoderne imellem de tre mænd fandt sted efter et drikkelag i Elling nord for Frederiksahvn den 23. oktober 2016, og har altså mundet ud i denne rodede retssag, som har båret præg af, at de tiltalte var påvirkede af høje promiller under slagsmålet. Den 36-årige mand pådrog sig flere kraniebrud og en hjerneblødning. Den 41-årige blev desuden kendt skyldig i at have efterladt den 36-årige i hjælpeløs tilstand, hvor der var stor risiko for at det kunne ende med dødsfald. En 50-årig kvinde med forbindelse til mændene døde den samme nat. Hun var svigerinde til den 36-årige mand, og blev fundet død på en mark. Kvinden døde dog ikke som følge af en forbrydelse, er det det senere blevet slået fast.

Referat:
Både de to hovedtiltalte og offeret selv er blevet dømt.